  Анжелика Тихонова корреспондент 20-26 толшоре Удмуртиын паласькись лек вирус инфекциен висьыны усемъёслэн лыдзы эпидеми гожлэсь 7,5 процентлы улӥын вал. Со сярысь Роспотребнадзорлэн элькунъя управлениезлэн пресс-службаез ивортэ. Кылем арняе элькунын 9 сюрс 925 адями висьыны усиз, со пӧлысь 7 сюрс 548-эз – нылпиос. Ижкарын эмъюртъёсы 5 сюрс 306 адями вазиськиз, 4 сюрс 59-эз соос пӧлысь – пиналъёс. Удмуртилэн шоркараз улӥсьёс пӧлын паласькись лек вирус инфекциен висисьёслэн лыдзы эпидеми гожлэсь 26,7 процентлы ӧжытгес вал Тужгес трос висисьёс Дэбес но Кез ёросъёсын пусъемын. Кынман висёнъёс аляны кутскем дырысен шокан пыр паласькись висёнъёсын черлам 828 адямилэсь мазоксэс эскеризы. Лабораториын эскеронъёслы йылпумъянъёсъя, вить учырын «В» грипп шараямын но 12 учырын «А» грипп. Тодэ вайытом, азьвыл Удмуртиын сизьым адями пуэдэн висьыны усиз шуыса ивортӥзы вал. Тегъёс: Роспотребнадзор Удмуртия грипп Тазалык тазалыкезутён  